The Independence: Captain Dibya Shankar Mishra Mamita Meher Murder Case Link\nThe Independence Oct 31, 2021\nଅନେକ ଦିନର ନୀରବତା ପରେ ମୁହଁ ଖୋଲିଲେ ଗୃହ ରାଷ୍ଟ୍ର ମନ୍ତ୍ରୀ କ୍ୟାପଟେନ ଦିବ୍ୟଶଙ୍କର ମିଶ୍ର । ମମିତା ମେହେରଙ୍କ ହତ୍ୟାକାଣ୍ଡରେ କୌଣସି ସମ୍ପୃକ୍ତି ନାହିଁ ବୋଲି ସଫେଇ ଦେଇଛନ୍ତି । ଏହା ସହିତ ସେ ରାଜ୍ୟର କିଛି ଗଣମାଧ୍ୟମକୁ ଧମକ ବି ଦେଇଛନ୍ତି ତାଙ୍କ ବିରୋଧରେ ଖବର ପ୍ରସାରଣ କରିଥିବାରୁ । ପ୍ରଶ୍ନ ଉଠୁଛି ଗଣମାଧ୍ୟମ ଯାହାବି ଦେଖାଇଛି ତାହା ସେମାନେ ନିଜର ମନକୁ ମନ ଭାବିକି ଦେଖାଇ ନାହାନ୍ତି । ଯାହା ଲୋକମାନେ କୁହନ୍ତି, ଯାହା ଲୋକମାନେ ଗଣମାଧ୍ୟମରେ ଅଭିଯୋଗ କରନ୍ତି, ଯାହା କୌଣସି ସ୍ଥାନରେ ଘଟେ ତାହା ଗଣମାଧ୍ୟମ ଦେଖାଏ । ମମିତା ମେହେରରେ ମନ୍ତ୍ରୀ ଯେଉଁ ଗଣମାଧ୍ୟମମାନଙ୍କ ବିରୋଧରେ ମୋକଦ୍ଦମା କରିଛନ୍ତି ସେମାନେ ମଧ୍ୟ ସେଇଆ କରିଛନ୍ତି । ହେଲେ ମନ୍ତ୍ରୀ କିନ୍ତୁ ଗଣମାଧ୍ୟମକୁ ଧମକ ଦେଇଛନ୍ତି ବା ଡରାଇବାର ଚେଷ୍ଟା କରିଛନ୍ତି ।\nପ୍ରଶ୍ନ ଉଠୁଛି ଗଣମାଧ୍ୟମକୁ ମନ୍ତ୍ରୀ ଦିବ୍ୟଶଙ୍କର ଏକ ସଫ୍ଟ ଟାର୍ଗେଟ ଭାବୁଛନ୍ତି କି? ଏପରି କରି ଏହା ମାଧ୍ୟମରେ ବିଭିନ୍ନ ସାମାଜିକ ଗଣମାଧ୍ୟମରେ ଲେଖୁଥିବା ଲୋକମାନଙ୍କୁ ଓ ଅନ୍ୟ ଗଣମାଧ୍ୟମକୁ ପରୋକ୍ଷରେ ନାଲିଆଖି ଦେଖାଉଛନ୍ତି ଯେ ସେମାନେ ବି ଆଉ ତାଙ୍କ ବିରୋଧରେ ଖବର ପ୍ରସାରଣ କରନ୍ତୁ ନାହିଁ ।\nକ୍ୟାପଟେନ ଦିବ୍ୟଶଙ୍କରଙ୍କର ଯଦି ସତରେ ମାନହାନି ହୋଇଛି ତାହେଲେ ଯେଉଁମାନେ ଗଣମାଧ୍ୟମରେ ତାଙ୍କ ବିରୋଧରେ ଅଭିଯୋଗ ଆଣୁଥିଲେ ସେ ତାଙ୍କ ବିରୋଧରେ ବି ଅଦାଲତରେ ମାମଲା କରିବା କଥା । ହେଲେ ତାହା ସେ କରିନାହାନ୍ତି ବା କରିବା ପାଇଁ ସେପରି ସାହାସ ଜୁଟାଇ ପାରିନାହାନ୍ତି ।\nଦିବ୍ୟଶଙ୍କରଙ୍କ ବିରୋଧରେ ପ୍ରଥମେ ମମିତା ମେହେରଙ୍କ ପରିବାର ସଙ୍ଗିନ ଅଭିଯୋଗ କରିଲେ । ଏହା ପରେ ବିରୋଧୀ ଦଳ ନେତା ପ୍ରଦିପ୍ତ ନାୟକ ସିଧାସଳଖ ମନ୍ତ୍ରୀ ଦିବ୍ୟଶଙ୍କରଙ୍କର ସେହି କଲେଜରେ ଚାଲିଥିବା କେଳେଙ୍କାରିରେ ସମ୍ପୃକ୍ତି ଅଛି ବୋଲି ସିଧାସଳଖ ଅଭିଯୋଗ କରିଲେ । ସେହି ଅଭିଯୋଗକୁ କଳାହାଣ୍ଡିର ଟାଣୁଆ ନେତା ଭକ୍ତ ଦାସବି ଦୋହରାଇଲେ । କଂଗ୍ରେସ ଦଳର ନେତା ନରସିଂହ ମିଶ୍ର, କଂଟାବାଜି ବିଧାୟକ ସନ୍ତୋଷ ସାଲୁଜାବି କ୍ୟାପଟେନଙ୍କର ସମ୍ପୃକ୍ତି କଥା କହିଲେ । ଖାଲି ସେତିକି ନୁହେଁ ବିଜେପି, କଂଗ୍ରେସର ଅନେକ ନେତା ମଧ୍ୟ କ୍ୟାପଟେନ ସେହି କଲେଜରେ ରଙ୍ଗିନ ରାତ୍ରି ବିତାଉଥିଲେ ବୋଲି ଅଭିଯୋଗ କରିଛନ୍ତି । ହେଲେ ମନ୍ତ୍ରୀ ସେମାନଙ୍କ ବିରୋଧରେ ମୋକଦ୍ଦମା କରିପାରିବେ କି? ନା କୁଜି ବିଲେଇର କାଣି ଅସରପା ଭଳି ଗଣମାଧ୍ୟମକୁ କେବଳ ନାଲି ଆଖି ଦେଖାଇବେ । ଦିବ୍ୟଶଙ୍କର ଯଦି ସତରେ ସ୍ୱଛ ତାହେଲେ ନେତାମାନଙ୍କ ବିରୋଧରେ ମୋକଦ୍ଦମା କରନ୍ତୁ । ସେମିତି କରିଲେ ହୁଏତ ମନ୍ତ୍ରୀଙ୍କର ରାଜନୈତିକ ଜୀବନ ପରିସମାପ୍ତି ହୋଇଯିବ ।\nସେ ଯାହାବି ହେଉ ମମିତା ମେହେରଙ୍କୁ ନ୍ୟାୟ ମିଳୁ । ମମିତାଙ୍କ ହତ୍ୟା ପଛରେ କିଏ କିଏ ଅଛନ୍ତି ତାହାର ଖୁଲାସା ହେଉ । ସେହି ଘଟଣାରେ ପୋଲିସର ତଦନ୍ତ ଗୋବିନ୍ଦଙ୍କୁ ରାଜନୈତିକ ସୁରକ୍ଷା ଦେଉଥିବା ବ୍ୟକ୍ତିବିଶେଷଙ୍କ ପାଖରେ ପଂହଚିଲେ ସତ ମନକୁ ବାହାରନ୍ତା ।
